
CUMPĂNA UNUI  PRIM BILANŢ 
                   la un deceniu de la primul Congres de Dacologie  
                                                        2000 - 2009 
 
     Motto:     
                MIHAI EMINESCU: "...în România totul trebuie dacizat...." 
 
 
 
         Iată-ne reuniți după zece ani de când, la primul nostru Congres Internaţional de 
Dacologie, în 2000, entuziaştii participanţi au evocat cu mândrie gânduri şi fapte izvorâte 
din cercetare și din credința sfântă a originii dacice a neamului nostru și, în același timp, 
au ignorat ironii și zâmbete de neîncredere din partea acelora care falsificau sau acceptau 
falsificarea istoriei românilor.  
       Convinși că relevarea adevărului este un proces îndelungat, dar absolut necesar 
pentru verticalitatea noastră ca popor, participanții la primul congres de dacologie au 
decis să-și adâncească cercetările în numele aceluiași ideal şi, îmbărbătaţi de ofertă a 
unui generos sponsor şi de iniţiativa neobosită a Societăţii DACIA REVIVAL 
INTERNATIONAL, să opună pseudo-istoriei oficiale afirmarea anuală a eforturilor 
continue din această decadă ale cercetătorilor cu multiple formaţii, întru readucerea la 
lumină a adevăratelor metereze de pe care strămoşii Românilor au înfruntat cu eroism 
vitregiile Timpurilor. 
         Lupta pentru adevărul Lumii Daco-Getice nu a început doar acum zece ani!  
         Au început-o Zamolxe, Orfeu, Burebista, Deceneu, Cotisso, Diurpaneu, Decebal, 
Regalian şi toţi ceilalţi eroi ai noştri, ştiuţi şi încă neştiuţi, împământeniţi de-o parte şi 
cealaltă a hotarului de acum două mii de ani; au continuat-o sfinţii părinţi din Dacia 
începutului de Creştinătate; au purtat-o de-a lungul Mediteranei Goţii arieni porniţi din 
lumea Daco-Getică a Danubiului; au recunoscut-o şi au etalat-o chiar remarcabili învăţaţi 
ai Evului Mediu European. Faţă cu asprimea principiilor creştine, impresionanta structură 
polivalentă a Daco-Geţilor - trecută chiar peste bariera pragmatismului legionarilor 
romani, după cum o demonstrează în secolul al VI-lea e.n. scrierile lui Cassiodorus şi 
Iordanes! - a suferit o cvasi-continuă ascundere sub obroc, se pare: chiar o sistematică 
distrugere a dovezilor, a documentelor. Nu e de mirare că, în chip de primi istorici ai 
Românilor, cronicari de talia lui Grigore Ureche şi Miron Costin, şcoliţi în catolica 
Polonie şi dispunând doar de documentele care preamăreau Imperiul  Roman, fundament 
al noului Imperiu Creştin Romano-Catolic, au acceptat - din prea mare foame de adevăr! 
- şi neadevărul acelui faimos "De la Râm ne tragem"!..  
         Dacă, apreciind rădăcinile Românilor, stolnicul Constantin Cantacuzino  (în 
"ISTORIA ŢĂRII ROMÂNEŞTI") crede într-un amestec daco-roman, "academicul" 
Constantin Cantemir şi corifeii Şcolii Ardelene profesează ideea...dispariţiei Dacilor, 
înlocuiţi de "puritatea Gintei Latine"! Păstrăm un bine-cuvenit respect eforturilor, într-o 
epocă şi o lume atât de ostilă românismului cum era aceea a Imperiului Austro-Ungar, ale 
lui Inochenţiu Micu-Clain, Samuil Micu, Gheorghe Şincai, Petru Maior, Ioan Budai-
Deleanu şi ale altor contemporani ardeleni ai acestora, care au unit imboldurile iluministe 
cu interesul eliberării naţionale. Numai că Ducipalul pe care au încălecat asculta 
doar...comenzi  în latineşte; şi-i purta orbeşte  - "consecutio temporem"! -  spre Cetatea 
Romei şi către iluzoriul dătător de speranţe "Sfânt Scaun Papal". Să avem înţelegere 
pentru momentul istoric. Din pintenii acestor corifei, dar mai ales din strădaniile 
fantasmagorice ale unor urmaşi imediaţi ai acestora de a se vârâ sub poala Occidentului 
în nădejdea unui os de ros, s-a născut enormul fals al "originii latine" a Românilor şi, 
concomitent, al presupusei dispariţii în neant a ceea ce a fost Lumea Daco-Getică!... 
         În numele nevoii de balansare către un adevăr mai puţin desfigurat, intelectuali din 
Principate (dar cu "şcoală grecească"!) precum Dimitrie Philipide, Naum Râmniceanu, 
Dionisie Fotino, Ienăchiţă Văcărescu şi alţii, opun acestei viziuni - în prima jumătate a 
secolului al XIX-lea - alternativa unei "origini daco-romane". Naum Râmniceanu, de 
pildă,  "...nu se sfia, la 1828,  să afirme chiar originea dacică a moldovenilor" (L.Boia, 
"Istorie şi mit...",1997, p.88).  Vreme de aproape  două secole acesta va fi câmpul de 
luptă  al istoriei româneşti: înfruntarea dintre apărătorii "originii latine" şi cei ai "originii 
mixte" (în care contribuţiei "daco-getice" i se atribuie o pondere mai mare sau mai mică, 
după împrejurări; care împrejurări sunt mai degrabă  de sorginte geopolitică şi nu de 
reală, de obiectivă discernere istorică). Dacă în prima tabără se vor situa ridicolii urmaşi 
"ultra-latinişti" din smocul de coadă al Şcolii Ardelene (iar specimene ale acestei 
categorii mai bântuie şi astăzi prin ungherele obscure ale cercetării, ba chiar  ale unor... 
muzee româneşti!), în cea de a doua - condamnând abuzurile latiniste - se vor situa, 
semnificativ, luminate minţi ale culturii naţionale, precum Mihail Kogălniceanu, Alecu  
Russo, uneori chiar Titu Maiorescu şi alţi "Junimişti".  
          I.C Brătianu, Cezar Bolliac şi I.P.Haşdeu vor trage brazdă adâncă pentru 
însămânţarea noului adevăr istoric în care vor încolţi dovezile germinative ale studiilor 
lui Nicolae Densuşianu, Grigore Tocilescu, Dimitrie Onciul, A.D.Xenopol, Vasile 
Pârvan, Constantin Daicoviciu şi o serie de contemporani ai acestora. Din mrejele 
cercetării lor se va contura tot mai mult, către sfârşitul secolului XX şi începutul acestui 
nou mileniu (şi în strânsă, organică legătură cu aportul ştiinţific modern: cel 
pluridisciplinar!), direcţiile de explorare ale noii Mişcări Dacologice: afirmarea esenţială 
- şi fără exagerări exclusiviste - a temeinicei ORIGINI GETO-DACICE A 
ROMÂNILOR din întreg Estul şi Centrul Europei, popor care continuă etnicitatea traco-
geto-dacică; originea geto-dacică (respectiv: danubiană) a străvechii Limbi Române, 
probabil element de referinţă pentru evoluţia limbilor Indo-Europene; continuitatea etnică 
premedievală (prin "Goţi") şi medievală (prin "Vlahii de pe ambele maluri ale Dunării"); 
necesitatea rescrierii unei noi şi obiective Istorii a României; demontarea structurilor 
pseudo-istorice de sorginte geopolitică, a acelor ipoteze aparent sterile dar care care 
vizează, în fapt, ocultarea lumii daco-getice pentru a servi interese străine Românilor.  
                                                                                  *           
          În aprecierea retrospectivă a temeiurilor pe care DACOLOGIA actuală îşi clădeşte 
drumul spre adevăr, asemenea înaltei coroane a Carpaţilor care domină împrejurimile 
Estului European, străluceşte - din zarea secolului al XIX-lea  imaginea majestuoasei 
personalităţi a lui Mihai Eminescu, politicianul, poetul, ziaristul, filozoful, dramaturgul, 
purtătorul incontestabil al stindardului cultural naţional !...   
          Nu numai că versurile lui, de un secol şi jumătate, sunt continuu rostite de mai 
toate buzele Românilor de Pretutindeni, asemenea rugăciunilor;  nu numai că adâncimea 
gândirii sale poetice şi filozofice a anticipat mari şi esenţiale descoperiri mondiale ale 
secolului următor (să fi citit... Einstein "La Steaua..."  şi "Luceafărul" înaintea formulării 
Teoriei Relativităţii?!); în impresionanta sa activitate ziaristică, veritabilă tribună de 
afirmare a crezurilor sale social-politice, Mihai Eminescu se relevă drept pilon esenţial al 
credinţei noastre întru continuitatea şi realitatea Lumii Daco-Getice. Dacă în anii post-
adolescenţei sale, tributar concepţiei ardeleneşti de atunci (adică cea din spaţiul în care şi-
a început dramaticul voiaj spre Trecut şi Viitor), tânărul Eminescu mai credea şi el într-o 
imaginară "jumătate latină" a făpturii naţionale, anii de maturitate şi de intensă activitate 
ziaristică din perioada de pârg a vieţii demonstrează un Eminescu trecut ferm şi definitiv 
de partea lui Zamolxe şi Decebal!...    
          Suntem convinşi că, dedicând generic această ediţie a X-a a Congresului 
Internaţional de Dacologie inestimabilei imagini a lui Mihai Eminescu, ne îndeplinim nu 
numai  datoria recunoaşterii unui admirabil antecesor; dar vom facilita şi prezentarea 
unor dovezi de amănunt privind complexa personalitate şi contribuţie a acestui "munte 
naţional" pe care unii, profitând de un doar aparent sprijin oficial, încearcă zadarnic să-l 
diminueze sau să-l ignore.  
     Ca de obicei, onorând în sesiunile comune prin comunicări la obiect ţinta generică a 
Congresului, această Ediţie a X-a va asigura -  de asemenea - timpul şi spaţiul 
corespunzător multiplelor şi extrem de valoroaselor comunicări cu caracter particular 
privind obiectivele curente ale Mişcării Dacologice.  
          Contrar  obiceiului celor "Două zile de Congres", în acest an - graţie contribuţiei 
unor organizaţii-surori, a unor terţi entuziaşti, a unui admirabil sponsor, (şi, sperăm, a  
unei colaborări oficiale guvernamentale!) - temeiului generic al Congresului îi este 
dedicată prima zi a celor trei zile de Congres  (vă rugăm să consultaţi, în acest sens,  
programul desfăşurării lucrărilor Congresului al X-lea, alăturat). 
 
              Felicitându-i pe participanţii perseverenţi şi entuziaşti la cele zece ediţii de până 
acum ale Congreselor Internaţionale de Dacologie, le urăm succes în pragul deschiderii 
unui nou an de rodnică activitate; şi îi felicităm acum, la încununarea publică a 
remarcabilelor lor eforturi din anul care a trecut de la anteriorul congres. Vom demonstra, 
o dată în plus, că anii... "...nu au trecut (doar) ca... nori lungi pe şesuri"; ci, brazdă rodnică 
însămânţată de înaintaşi, ea dă astăzi rod bogat întru beneficiul Prezentului şi Viitorului 
Poporului Român!... 

